2ο ΓΕΛ ΝΑΥΠΛΙΟΥ ΣΧΟΛΙΚΟ ΕΤΟΣ 2020-2021

ΝΕΟΕΛΛΗΝΙΚΗ ΓΛΩΣΣΑ -ΤΜΗΜΑ Α5 17/12/20

**ΚΕΙΜΕΝΟ 1: “ ΤΟ ΧΑΣΜΑ ΓΕΜΙΣΕ ΑΝΘΗ”**

 Με τις λέξεις ο ανθρώπινος εγκέφαλος αιχμαλωτίζει το σύμπαν. Μέσα στις φόρμες των λέξεων γεννιούνται οι σκέψεις. Όπως τα ρεύματα των υδάτων κινούνται στην κοίτη του ποταμού και, αν δεν υπάρχει αυτή, σκορπίζουν και χάνονται, έτσι και οι σκέψεις κινούνται στην κοίτη της γλώσσας και χάνονται, όταν χάνεται εκείνη. Από την ώρα που ο άνθρωπος αποκτά τις λέξεις, η κοίτη της σκέψης του γίνεται λεκτική. Η σκέψη χωρίς τη γλώσσα είναι βουβή, αλλά και η γλώσσα χωρίς τη σκέψη γίνεται κραυγή. Με τον μικρόκοσμο των λέξεων ελευθερώνεται και φτάνει στο φωναχτό αγέρι της ζωής ο μέγας κόσμος της ανθρώπινης συνείδησης και του ανθρώπινου μόχθου.

 Οι λέξεις, «αυτός ο κόσμος ο μικρός ο μέγας» του Ελύτη, είναι αυτές που σηματοδοτούν τα όρια του κόσμου. Τα όρια του λόγου μου, είπαν, σηματοδοτούν τα όρια του κόσμου μου. Το παιδί κάνει τη μεγαλύτερη ανακάλυψη της ζωής του, όταν συνειδητοποιεί ότι τα πράγματα έχουν ονόματα. Συνείδηση, επομένως, της γλώσσας σημαίνει συνείδηση της σκέψης. Συνείδηση της απεραντοσύνης της γλώσσας σημαίνει συνείδηση της απεραντοσύνης της σκέψης. Γι’ αυτό και οι γλώσσες βρίσκονται στα μπόγια των λαών. Ψηλώνουν με το ψήλωμα και συρρικνώνονται με τη συρρίκνωση των σκέψεων και των πολιτισμών των ανθρώπων.

 Δεν είναι δυνατόν οι πολιτισμοί και οι σκέψεις να προάγονται και οι γλώσσες να φθίνουν. Αυτό και το αντίστροφό του αποκλείονται. Στην τεχνολογία οι λαοί, στην τεχνολογία και οι γλώσσες. Στην ποίηση οι λαοί, στην ποίηση και οι γλώσσες. Άλλες γλώσσες απαιτούσαν οι αρχαίοι πολιτισμοί —πρώτος και καλύτερος ο αρχαιοελληνικός— και άλλες (συνθηματικές και τυπικές) απαιτούν οι σύγχρονοι. «Εικόνα σου είμαι κοινωνία και σου μοιάζω» επαναλαμβάνει διαρκώς η γλώσσα στη γλωσσική κοινότητα που τη μιλάει.

Χρίστος Τσολάκης “Τη γλώσσα μου έδωσαν ελληνική”

**ΚΕΙΜΕΝΟ 2: “ Η φθορά των λέξεων”**

 Μοίρα των λέξεων είναι να φθείρονται στο στόμα του ανθρώπου. Όχι από την πολλή χρήση, σαν τα παλιά νομίσματα, αλλά από την κακή χρήση, σαν τα όργανα του σώματος (π.χ. το μάτι) ή τις ψυχικές λειτουργίες (π.χ. τη φαντασία). Φθορά εδώ σημαίνει τον ξεπεσμό τους. Να παραμορφώνονται στην προφορά, κάποτε έως το σημείο να μην αναγνωρίζεται ο αρχικός τύπος τους, είναι εύλογο, αφού με τον καιρό πολλά πράγματα μεταβάλλονται και στη φυσιολογική και στην κοινωνική κατάσταση των ανθρώπων πόσες λ.χ. λατινικές λέξεις έχουν γίνει αγνώριστες στη σημερινή γαλλική ή ισπανική γλώσσα. Ακόμα και του νοήματος οι παραλλαγές δεν καταδικάζονται, όταν μια λέξη μεταφέρεται σε άλλο γεωγραφικό χώρο ή σε άλλο πολιτιστικό κλίμα. Ούτε η πρώτη ούτε η δεύτερη αλλοίωση είναι (ηθική, θα μπορούσα να πω) φθορά.

 Φθορά είναι ένα άλλου είδους πάθημα των λέξεων· το ψεύτισμα και η νοθεία τους που γίνεται όχι από σύμπτωση, αλλά από δόλο εκείνου που τις χρησιμοποιεί. Τότε οι λέξεις χάνουν –θα έλεγα– την αρετή τους. Και προκαλούν, εξοργίζουν με την ψεύτικη λάμψη που παίρνουν, με το απατηλό φτιασίδωμά τους. Παύουν να είναι έντιμες· άλλο «λένε» και άλλο υπάρχει στο «βάθος» τους. Έχουν γίνει μάσκες για να κρύψουν ένα πρόσωπο που δεν συμφέρει να φανεί τέτοιο που πραγματικά είναι. Παγίδες που στήνονται για να «πιάσουν» τον απρόσεχτο ή τον αφελή, τον απονήρευτο ακροατή και να τον παραδώσουν –έρμαιο σ' έναν ανομολόγητο σκοπό. Έτσι λ.χ. ό,τι είναι εξανδραποδισμός λέγεται «ησυχία» και «τάξη», ό,τι είναι συμφέρον λέγεται «φιλία», η βαρβαρότητα ονομάζεται «σθένος» και η μισαλλοδοξία «πατριωτισμός».

 Ε. Π. Παπανούτσος , «Το δίκαιο της πυγμής»

**ΕΡΩΤΗΣΕΙΣ:**

**1) Να σημειώσετε Σ(σωστό) ή Λ (λάθος) δίπλα στις παρακάτω προτάσεις:**

1. **Σκέψη και γλώσσα είναι αλληλένδετες και διαμορφώνουν την ανθρώπινη συνείδηση.**
2. **Η ανάπτυξη της γλώσσας δεν εξαρτάται από την ανάπτυξη του λαού.**
3. **Η γλώσσα εξαρτάται από τις απαιτήσεις της γλωσσικής κοινότητας που τη μιλάει.**
4. **Η αλλοίωση της προφοράς ή η μεταβολή του αρχικού τύπου μιας λέξης θεωρείται φθορά από τον συγγραφέα.**
5. **Νοθεία των λέξεων δημιουργείται από κάποιον που υπηρετεί επιτηδευμένο στόχο.**

 **(15 μονάδες)**

**2) <<Οι λέξεις, «αυτός ο κόσμος ο μικρός ο μέγας» του Ελύτη, είναι αυτές που σηματοδοτούν τα όρια του κόσμου. Τα όρια του λόγου μου, είπαν, σηματοδοτούν τα όρια του κόσμου μου.>>**

**Να εξηγήσετε την άποψη αυτή με δικά σας λόγια σε μια παράγραφο 50 λέξεων.**

 **(15 μονάδες)**

**3) Β1. Στο κείμενο 1 να βρείτε δύο (2) παραδείγματα ποιητικής λειτουργίας της γλώσσας.**

 **(10 μονάδες)**

 **Β2. Στο κείμενο 2 να βρείτε τα δομικά στοιχεία και έναν τρόπο ανάπτυξης της 1ης παραγράφου. (10 μονάδες)**

 **Β3.Να αναγνωρίσετε τη σύνταξη των παρακάτω προτάσεων και να τη μετατρέψετε στην αντίθετή της.**

 **Α) Με τις λέξεις ο ανθρώπινος εγκέφαλος αιχμαλωτίζει το σύμπαν. Μέσα στις φόρμες των λέξεων γεννιούνται οι σκέψεις.**

 **Β) Να παραμορφώνονται στην προφορά, κάποτε έως το σημείο να μην αναγνωρίζεται ο αρχικός τύπος τους, είναι εύλογο. (10 μονάδες)**

**4)Γ1. Παραγωγή λόγου: Να γράψετε μια *επιστολή* στην οποία να απευθύνεστε σε έναν καθηγητή σας και να του απαντάτε στα ερωτήματα που σας έθεσε: α) ποια είναι η αξία της γλώσσας και β) ποιες αιτίες μπορούν να τη φθείρουν;**

**(να αναπτύξετε το θέμα σε 250 λέξεις και να χρησιμοποιήσετε στοιχεία των δύο κειμένων) (40 μονάδες)**

 **Καλή επιτυχία!**

 **Η ΔΟΜΗ (ΤΑ ΜΕΡΗ) ΜΙΑΣ ΕΠΙΣΤΟΛΗΣ**

**Τόπος και χρόνος (γράφεται πάνω δεξιά), π.χ. Πάρος, 21 Ιουνίου 2015**

**Προσφώνηση: π.χ. Αγαπημένη μου Μαρία… (γράφεται πάνω αριστερά)**

**Το περιεχόμενο της επιστολής:**

**Πρόλογος: η αφορμή για τη σύνταξη της επιστολής και ο σκοπός του επιστολογράφου.**

**Κύριο Μέρος: παρουσίαση και ανάλυση του θέματος, η άποψη του επιστολογράφου.**

**Επίλογος : ανακεφαλαίωση και επίκληση στον αποδέκτη της επιστολής να κατανοήσει τον προβληματισμό του αποστολέα**

**Αποφώνηση: π.χ. Φιλικά (γράφεται κάτω δεξιά)**